Bfn-skool rou ná leerder verongelukRiaan Kalp (Foto: Verskaf) Onderwysers en leerders van Hoërskool Fichardtpark in Bloemfontein is in rou gedompel nadat ŉ gr. 11-leerder Vrydag in ŉ motorfietsongeluk dood is. Die 17-jarige Riaan Kalp is op slag dood toe sy motorfiets ŉ sypaadjie in William Stead-straat in Uitsig, Bloemfontein, getref het. Riaan se motorfiets was die enigste voertuig in die ongeluk betrokke. Volgens brig. Motantsi Makhele, polisiewoordvoerder, het die ongeluk omstreeks 19:30 plaasgevind. Makhele sê die polisie het by hul aankoms op die toneel Riaan se lewelose liggaam op die grond aangetref. “Hy het van die motorfiets afgeval toe hy die sypaadjie tref en is op slag dood,” bevestig Makhele. Riaan is van gr. 8 af in Hoërskool Fichardtpark en die personeel besing sy lof. “Riaan het akademies goed presteer en was ŉ voorbeeldige kind. Hy was ŉ kwaliteit leerder en voorbeeld vir ander,” vertel Johan Kruger, die hoof van dissipline, aan Maroela Media. Sylvia Jansen van Vuuren, Riaan se besigheidstudies-onderwyseres, sê hy was goed gemanierd en vriendelik. “’n Mooi glimlag het altyd om sy mond gevorm en selfs deur die masker kon jy sien hy glimlag,” vertel Jansen van Vuuren. Lize Lombard, Riaan se toerisme-onderwyser, sê Riaan was altyd op sy plek en baie ordentlik. Riaan het ook uitgeblink in rugby.